Περιφέρεια Ανατολικής Μακεδονίας και Θράκης

Πληθυσμιακά στοιχεία

Ο πληθυσμός της περιφέρειας ανέρχεται σε 608.182 κατοίκους, σύμφωνα με την πλέον πρόσφατη απογραφή της ΕΛ.ΣΤΑΤ. (Ελληνική απογραφή 2011). Πρωτεύουσά της είναι η Κομοτηνή και μεγαλύτερη πόλη η Αλεξανδρούπολη. Αποτελεί την περιφέρεια με τη μεγαλύτερη παρουσία στρατού, λόγω της γειτνίασης με την Τουρκία. Επίσης συμπεριλαμβάνει κοινότητες Τουρκογενών, Πομάκων και μουσουλμάνων Ρομά που συγκροτούν την αναγνωρισμένη Μουσουλμανική Μειονότητα Ελλάδος που διαμένει κατά κύριο λόγο στα ορεινά των περιφερειακών ενοτήτων Ξάνθης, Ροδόπης και στο δυτικό τμήμα της περιφερειακής ενότητας Έβρου.

Γεωγραφία

Η περιφέρεια απλώνεται στον νότιο ορεινό όγκο της οροσειράς της Ροδόπης με λοφώδεις εξάρσεις κατά περιοχές ή μεμονωμένα όρη όπως τα Παγγαίο και πεδιάδες κοντά στις παραθαλάσσιες περιοχές και στις εκβολές των σημαντικών ποταμών της, του Νέστου, του Έβρου και του Άρδα, που πηγάζουν στην Βουλγαρία. Τα δύο νησιά της, είναι κατά κύριο λόγο ορεινά. Στην περιφέρεια Ανατολικής Μακεδονίας δεν υπάρχουν πολλές λίμνες, σε αντίθεση με τις άλλες περιφέρειες της Βόρειας Ελλάδας. Η κυριότερη είναι η λιμνοθάλασσα της Βιστωνίδας και οι γειτονικοί υδροβιότοποι  και οι λιμνοθάλασσες του Δέλτα του Έβρου, καθώς και οι τεχνητές λίμνες του ποταμού Νέστου, Θησαυρού και Πλατανόβρυσης.

Προστατευόμενες φυσικές περιοχές

Η περιοχή της ανατολικής Μακεδονίας και της Θράκης ξεχωρίζει για τους πολλούς και σημαντικούς φυσικούς βιοτόπους της. Οι βιότοποι αυτοί, που έχουν επισημανθεί και καταγραφεί μέσω του προγράμματος Natura 2000 με την προοπτική να προστατευτούν, είναι οι παρακάτω:

Μεταφορές

Την Περιφέρεια εξυπηρετούν δύο σημαντικοί οδικοί άξονες από Δυτικά προς Ανατολικά. Κατά κύριο λόγο η Εγνατία Οδός και δευτερευόντως ο παλαιότερος οριζόντιος άξονας ΕΟ2, καθώς και οι τέσσερις κάθετοι οδικοί άξονες που οδηγούν είτε προς τα ελληνοβουλγαρικά σύνορα (Αλεξανδρούπολη-Ορμένιο, Κομοτηνή-Νυμφαία), είτε προς ηπειρωτικές (βόρειες) περιοχές της Περιφέρειας (Καβάλα-Δράμα, Ξάνθη-Εχίνος). Τα σημαντικότερα λιμάνια είναι της Καβάλας και της Αλεξανδρούπολης, ενώ τρεις πόλεις, η Δράμα, η Ξάνθη και η Ορεστιάδα, συγκεντρώνουν τις κύριες βιομηχανικές μονάδες. Στο έδαφός της υπάρχουν δύο μεγάλα αεροδρόμια, το αεροδρόμιο της Καβάλας και το αεροδρόμιο της Αλεξανδρούπολης.

Ορυκτός πλούτος

Η Περιφέρεια της Ανατολικής Μακεδονίας και Θράκης από την αρχαιότητα έχει να επιδείξει αξιόλογη εξορυκτική δραστηριότητα με τα ορυχεία της Σκαπτής ύλης, της Θάσου, του Παγγαίου κ.ά. Εκτός όμως από τις αρχαίες εκμεταλλεύσεις χρυσού και αργύρου, η περιοχή και σήμερα αποτελεί μια από τις σημαντικότερες περιοχές του Ελλαδικού χώρου αναφορικά με τις Ορυκτές Πρώτες Υλες αλλά και την γεωπολιτικής της σημασία. Στην Περιφέρεια  υπάρχουν σημαντικά κοιτάσματα μεταλλικών ορυκτών, μαρμάρων και ενεργειακών πρώτων υλών, ενώ μέχρι σήμερα είναι η μοναδική περιοχή στην Ελλάδα που γίνεται παραγωγή πετρελαίου και φυσικού αερίου από το κοίτασμα του Πρίνου και Νότιας Καβάλας. Επίσης, εμφανίζει ενδιαφέρουσες ενδείξεις για την ύπαρξη κοιτασμάτων ειδικού ενδιαφέροντος, όπως για παράδειγμα, ουράνιο, ειδικά βιομηχανικά ορυκτά (π.χ. ζεόλιθους), αλλά και σπάνιες γαίες. Ειδικότερα, η Περιφέρεια αποτελεί τη σημαντικότερη περιοχή στην Ελλάδα που συνεισφέρει παραγωγικά στον κλάδο του μαρμάρου.